FI Euroopan unionin virallinen lehti L 272/3

KOMISSION ASETUS (EY) N:o 1480/2004,

annettu 10 päivänä elokuuta 2004,

Kyproksen tasavallan hallituksen tosiasialliseen hallintaan kuulumattomilta alueilta sen tosiasialliseen hallintaan kuuluville alueille tuotavia tavaroita koskevista erityissäännöistä

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon 29 päivänä huhtikuuta 2004 annetun neuvoston asetuksen (EY) N:o 866/2004 (1) ja erityisesti sen 4 artiklan 12 kohdan,

on kuullut linja-asetusta käsittelevää komiteaa,

sekä katsoo seuraavaa:

(1) Asetuksen (EY) N:o 866/2004 4 artiklassa säädetään erityisjärjestelystä, joka koskee Kyproksen tasavallan hallituksen tosiasialliseen hallintaan kuulumattomilta alueilta, jäljempänä ”alueet”, sen tosiasialliseen hallintaan kuuluville alueille tuotavien tavaroiden kohtelua.

(2) Asetuksella (EY) N:o 866/2004 perustetun järjestelyn täytäntöönpano sellaisten tavaroiden osalta, joita ei ole tuotettu kokonaisuudessaan alueilla ja jotka eivät ole kyseisen asetuksen liitteen II mukaisia, edellyttää, että komissio antaa erityissääntöjä asetuksen 4 artiklan 12 kohdan nojalla. Tarkoituksena on selvästi kuitenkin, että näitä erityissääntöjä sovellettaisiin kaikkiin asetuksen soveltamisalaan kuuluviin tavaroihin.

(3) On tarpeen vahvistaa yksityiskohtaiset säännöt Kyproksen turkkilaisen kauppakamarin tai muun valtuutetun elimen myöntämien asiakirjojen muodolle ja sisällölle sekä sovellettavien sääntöjen noudattamista koskeville tarkastuksille.

(4) On myös tarpeen antaa yksityiskohtaisia sääntöjä Kyproksen turkkilaisen kauppakamarin tai muun valtuutetun elimen velvoitteesta antaa tietoja Kyproksen tasavallan ja Kyproksella sijaitsevan itäisen tukikohta-alueen viranomaisille sellaisten tuotteiden luonteesta, määrästä, määräpaikasta ja arvosta, joille on myönnetty todistukset ja jotka ylittävät linjan, sekä mahdollisesti langetetuista seuraamuksista ja kannetuista tuontitulleista.

(5) Kasvien terveys, elintarvikkeiden turvallisuus ja muut turvallisuusvaatimukset on taattava. On varmistettava suoja sitä vastaan, että kasveille tai kasvituotteille haitalliset organismit kulkeutuisivat yhteisöön ja leviäisivät siellä, ja vahvistettava yksityiskohtaiset säännöt asetuksen (EY) N:o 866/2004 4 artiklan 4 kohdassa tarkoitettuja tarkastuksia koskevien asiakirjojen myöntämisestä. Ennen kuin alueille vahvistetaan kasvinterveydellinen asema neuvoston direktiivin 2000/29/EY (2) liitteessä I tai II lueteltujen haitallisten organismien osalta, on toteutettava erityisiä suojatoimenpiteitä tai tehtävä lisätarkastuksia.

(6) Turvallisuussyistä ja väärinkäytösten estämiseksi eräät rajoitusten tai kaupan suojatoimenpiteiden alaiset tavaraluokat olisi jätettävä asetuksen (EY) N:o 866/2004 soveltamisalan ulkopuolelle.

(7) Olisi ilmaistava selkeästi, että jos alueilta peräisin olevia tavaroita siirretään muihin jäsenvaltioihin, näitä tavaroita on tämän jälkeen pidettävä alv-tarkoituksia varten Kyproksen tasavaltaan tuotuina.

(8) On myös tarpeen määrittää, mitä tarkoitetaan asetuksen (EY) N:o 866/2004 11 artiklan 4 kohdassa mainituilla kiireellisillä tapauksilla,

ON ANTANUT TÄMÄN ASETUKSEN:

1 artikla

Alkuperäsäännöt

Tämän asetuksen soveltamisalaan kuuluvien tuotteiden alkuperä määritetään yhteisössä voimassa olevien säännösten ja määräysten mukaisesti.

2 artikla

Saateasiakirja

1. Asetuksen (EY) N:o 866/2004 4 artiklan 5 kohdassa tarkoitetun saateasiakirjan on täytettävä seuraavat vaatimukset:

1) siinä on oltava kaikki asiakirjaan merkittyjen tavaroiden tunnistamiseksi tarvittavat tiedot, erityisesti: a) tavaran kuvaus; b) tavaroiden järjestysnumero, merkinnät ja numerot, jos sellaisia on; c) pakkausten lukumäärä ja laji; d) tavaroiden määrä ja arvo; e) tavaroiden tuottajan nimi ja osoite; f) tavaroiden lähettäjän ja vastaanottajan nimi ja osoite;

2) sillä on varmistettava 1 artiklassa tarkoitettujen alkuperäsääntöjen noudattaminen ja ilmaistava yksiselitteisesti, että siihen merkityt tavarat ovat peräisin vuoden 2003 liittymisasiakirjan pöytäkirjassa N:o 10 olevan 1 artiklan 1 kohdassa määritellyiltä alueilta; tätä varten Kyproksen turkkilaisen kauppakamarin tai muun valtuutetun elimen on ennen tällaisen asiakirjan myöntämistä tehtävä tarvittavat tarkastukset sen varmistamiseksi, että tuottajan ja lähettäjän antamat tiedot ovat oikeat. Tällaisiin tarkastuksiin on sisällyttävä vähintään yksi tarkastuskäynti tuottajan tiloihin.

Saateasiakirja on laadittava liitteessä I olevan mallin mukaiselle lomakkeelle.

2. Saateasiakirjaa hakevien toimijoiden on tehtävä kirjallinen hakemus edellä tarkoitetuille asiakirjan myöntäville elimille. Hakemuksessa on oltava seuraavat tiedot:

1) tuottajan ilmoitus, jossa hän a) ilmoittaa, että kyseiset tuotteet ovat peräisin vuoden 2003 liittymisasiakirjan pöytäkirjassa N:o 10 olevan 1 artiklan 1 kohdassa määritellyiltä alueilta; b) sitoutuu säilyttämään tarkastusta varten vähintään kolmen vuoden ajan tämän asetuksen soveltamispäivästä alkaen kaiken kirjanpidon, joka koskee tuotteiden tuotantoa (myös raaka-aineiden ostoa) ja myyntiä sekä hyväksymään, että 1 kohdassa mainitut elimet tai komission yksiköt voivat tehdä tarkastuksia minä tahansa kohtuullisena aikana;

2) lähettäjän ilmoitus tuotteiden määräpaikasta.

Hakulomake on laadittava liitteessä II olevan mallin mukaiselle lomakkeelle.

3. Edellä 1 kohdan 2 alakohdassa mainittujen elinten on lähetettävä komissiolle, Kyproksen hallitukselle ja Kyproksella sijaitsevan itäisen tukikohta-alueen viranomaisille asiakirjojen allekirjoittamiseen valtuutettujen henkilöiden nimet ja arvonimikkeet sekä näytteet heidän allekirjoituksestaan ja käytettävästä leimasta.

4. Kyproksen tasavallan viranomaisten on ilmoitettava komission yksiköille tapauksista, joissa perustellusti epäillään sitä, täyttävätkö tuotteet alkuperävaatimukset. Tällaisissa tapauksissa Kyproksen tasavallan viranomaisten on sallittava, että tuotteet ylittävät linjan asetuksen (EY) N:o 866/2004 4 artiklan 2 kohdassa säädetyin ehdoin, jollei jälkitarkastuksen tuloksia odotettaessa tarpeellisina pidettävien suojatoimenpiteiden toteuttamisesta muuta johdu.

Jos todetaan, että asiakirjat on myönnetty ilman, että edellytykset ovat täyttyneet asianmukaisella tavalla, kaikki tuotteesta yhteisön tullialueelle vapaaseen liikkeeseen luovuttamisen yhteydessä kannettavat tullit ja verot maksetaan samansuuruisina kuin yhteisön ulkopuolisilta mailta kannettavat tullit ja verot silloin, kun etuuskohtelua ei myönnetä. Tullivelan syntymistä ja sen perimistä koskevia säännöksiä ja määräyksiä sovelletaan soveltuvin osin.

3 artikla

Kasvien terveystarkastukset ja raportit

1. Kun tuotteisiin sisältyy kasveja, kasvituotteita ja muita direktiivin 2000/29/EY liitteessä V olevan B osan soveltamisalaan kuuluvia tuotteita, komission nimittämät riippumattomat kasvien terveyden asiantuntijat tarkastavat tuotteet tuotantovaiheessa ja jälleen sadonkorjuuvaiheessa sekä siinä vaiheessa, kun tuotteita pidetään kaupan, toimien koordinoidusti Kyproksen turkkilaisen kauppakamarin kanssa asetuksen (EY) N:o 866/2004 täytäntöönpanoa varten.

Kun kyseessä ovat perunat, edellä mainittujen asiantuntijoiden on tarkastettava, että lähetykseen sisältyvät perunat on kasvatettu suoraan siemenperunoista, jotka on sertifioitu jossakin jäsenvaltiossa tai muussa maassa, joista istutettaviksi tarkoitettujen perunoiden tuonti yhteisöön ei ole kielletty direktiivin 2000/29/EY liitteen III nojalla.

Kun kyseessä ovat sitrushedelmät, edellä mainittujen asiantuntijoiden on varmistettava, että hedelmissä ei ole todettu olevan lehtiä eikä varsia ja että niissä on asianmukainen alkuperämerkintä.

2. Jos edellä mainitut asiantuntijat toteavat parhaan ymmärryksensä mukaan ja siinä määrin kuin määrityksen tekeminen on mahdollista, että lähetykseen sisältyvät kasvit, kasvituotteet tai muut tuotteet ovat asetuksen (EY) N:o 866/2004 liitteessä II vahvistettujen asianmukaisten vaatimusten ja tarkastusten sekä 1 kohdan toisen ja kolmannen alakohdan säännösten mukaiset, niiden on ilmoitettava päätelmänsä tämän asetuksen liitteessä III olevaa kasvien terveyden tarkastusraportin lomakemallia käyttäen. Kasvien terveyden tarkastusraportti liitetään 2 artiklassa tarkoitettuun saateasiakirjaan.

Asiantuntijat eivät anna kasvien terveyden tarkastusraporttia istutettaviksi tarkoitetuille kasveille, kuten istutettaviksi tarkoitetuille Solanum tuberosum L. -perunan mukuloille.

3. Niiden on tämän jälkeen sinetöitävä kuorma-autot tai muut kuljetusvälineet siten, ettei lähetystä voida avata ennen kuin se ylittää linjan. Tämän artiklan soveltamisalaan kuuluvia hyödykkeitä saa kuljettaa linjan yli ainoastaan, jos kyseessä oleva raporttilomake on täytetty kokonaan ja vähintään yksi edellä mainituista kasvien terveyden asiantuntijoista on allekirjoittanut sen asianmukaisella tavalla.

4. Kun lähetys saapuu Kyproksen tasavallan hallituksen tosiasialliseen hallintaan kuuluvalle alueelle, toimivaltaisten viranomaisten on tutkittava se. Tarvittaessa kasvien terveyden tarkastusraportti korvataan komission direktiivien 92/105/ETY (3) ja 93/51/ETY (4) säännösten mukaisesti myönnetyllä kasvipassilla.

5. Jos lähetys koostuu perunaeristä tai siihen sisältyy perunaeriä, soveltuva osa näistä eristä on tutkittava Ralstonia solanacearum (Smith) Yabuuchi et al. -bakteerin ja Clavibacter michiganensis ssp. sepedonicus (Spieckermann et Kotthoff) Davis et al. -bakteerin osalta yhteisössä vahvistettujen kyseisten haitallisten organismien osoittamis- ja diagnoosimenetelmien mukaisesti.

4 artikla

Elintarvikkeiden ja tuotteiden turvallisuus, väärennetyt ja laittomasti valmistetut tavarat

1. Elintarvikkeiden turvallisuuteen liittyvistä syistä kielletään rehuseosten, rehun lisäaineiden ja esiseosten sekä kaikkien eläinperäisiä aineita sisältävien rehujen ja kaikkien liitteessä IV lueteltujen komission päätösten ja tulevaisuudessa tehtävien samankaltaisten päätösten soveltamisalaan kuuluvien tuotteiden kuljettaminen linjan yli. Euroopan parlamentin ja neuvoston asetuksen (EY) N:o 178/2002 (5) 6, 7 ja 18 artiklaa sovelletaan soveltuvin osin.

2. Kyproksen tasavallan viranomaisten ja Kyproksella sijaitsevan itäisen tukikohta-alueen viranomaisten on varmistettava, että linjan ylittävät tuotteet ovat terveyttä, turvallisuutta, ympäristönsuojelua ja kuluttajansuojaa sekä väärennettyjen ja laittomasti valmistettujen tavaroiden tuontikieltoa koskevien EY:n sääntöjen mukaiset.

5 artikla

Kaupan suojatoimenpiteet

Saateasiakirjaa ei myönnetä EU:n kaupan suojatoimenpiteiden alaisille tuotteille eikä tällaisten toimenpiteiden alaisia aineksia sisältäville tuotteille. Tämä ei estä toteuttamasta yhteisön polkumyynti-, suoja- tai tukien vastaisia toimenpiteitä eikä käyttämästä muita kaupan suojaamiseen tähtääviä välineitä.

6 artikla

Arvonlisävero

Kun alueilta peräisin olevia tuotteita siirretään muihin jäsenvaltioihin, niiden aiempaa tuontia Kyproksen tasavallan hallituksen tosiasialliseen hallintaan kuuluville alueille on pidettävä neuvoston direktiivin 77/388/ETY (6) 7 artiklan mukaisena tuontina, josta tuotteiden omistajan tai Kyproksen tasavallan hallituksen verovelvolliseksi nimeämän tai hyväksymän muun henkilön on tuonnin yhteydessä maksettava arvonlisävero kyseisen direktiivin 21 artiklan 4 kohdan mukaisesti.

7 artikla

Kiireelliset tapaukset

Muihin asetuksen (EY) N:o 866/2004 11 artiklan 4 kohdassa tarkoitettuihin kiireellisin tapauksiin kuuluvat tilanteet tai olosuhteet, jotka saattavat aiheuttaa tai uhkaavat aiheuttaa vakavaa ja pysyvää taloudellista vahinkoa jollekin Kyproksen tasavallan alueelle tai jotka aiheuttavat tai uhkaavat aiheuttaa vaaraa sisämarkkinoiden toiminnalle erityisesti silloin, kun tällainen uhka johtuu siitä, että alueilla ei kanneta yhteisessä tullitariffissa tuotteiden jalostukseen käytettäville raaka-aineille vahvistettuja tuontitulleja.

8 artikla

Ilmoitusvelvollisuudet

1. Kyproksen turkkilaisen kauppakamarin tai muun asetuksen (EY) N:o 866/2004 4 artiklan 5 kohdan nojalla valtuutetun elimen on ilmoitettava komissiolle kuukausittain niiden tuotteiden tyyppi, määrä ja arvo, joille se on myöntänyt 2 artiklan 1 kohdassa tarkoitetut asiakirjat, sekä tiedot mahdollisesti havaituista väärinkäytöksistä ja langetetuista seuraamuksista.

2. Kyproksen tasavallan viranomaisten on asetuksen (EY) N:o 866/2004 4 artiklan 2 ja 3 kohdan mukaisesti ilmoitettava komissiolle kuukausittain niiden tuotteiden tyyppi, määrä ja arvo, jotka ovat 2 artiklan 1 kohdassa tarkoitettuihin asiakirjoihin sisältyvien ilmoitusten mukaan ylittäneet linjan, sekä tiedot mahdollisesti havaituista väärinkäytöksistä ja langetetuista seuraamuksista ja sellaisista tuotteista kannetuista tulleista, joille voidaan myöntää vientitukea tai joihin voidaan kohdistaa interventiotoimenpiteitä.

3. Kyproksen tasavallan viranomaisten on ilmoitettava komissiolle kolmen kuukauden välein sellaisten tuotteiden tyyppi, määrä ja arvo, joiden lopullinen määräpaikka ei 2 artiklan 1 kohdassa tarkoitettuihin asiakirjoihin sisältyvien ilmoitusten mukaan ollut Kyproksen tasavalta. Tuotteet, joiden lopullinen määräpaikka on muu jäsenvaltio kuin Kypros, on mainittava erillään.

9 artikla

Voimaantulo

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 10 päivänä elokuuta 2004. Komission puolesta Günter VERHEUGEN Komission jäsen

(1) EUVL L 161, 30.4.2004, s. 128.

(2) EYVL L 169, 10.7.2000, s. 1.

(3) EYVL L 4, 8.1.1993, s. 22.

(4) EYVL L 205, 17.8.1993, s. 24.

(5) EYVL L 31, 1.2.2002, s. 1.

(6) EYVL L 145, 13.6.1977, s. 1.

LIITE I Asetuksen 2 artiklan 1 kohdassa tarkoitetun saateasiakirjan malli

LIITE II Asetuksen 2 artiklan 2 kohdassa tarkoitetun hakulomakkeen malli

LIITE III Asetuksen 3 artiklan 2 kohdassa tarkoitetun kasvien terveyden tarkastusraportin malli